Агенцијата за заштита на правото на слободен пристап до информациите од јавен карактер согласно член 109 став 9 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од В. С. од Скопје, поднесена против Решение на Јавното претпријатие за државни патишта, по предметот Барање за пристап до информации од јавен карактер, на 08.11.2024 година го донесе следното

**Р Е Ш Е Н И Е**

1. Жалбата изјавена од В. С. од Скопје, поднесена против Решение на Јавното претпријатие за државни патишта бр.02-10741/2 од 25.10.2024 година, заведена во Агенцијата под бр.08-308 на 31.10.2024 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.02-10741/2 од 25.10.2024 година СЕ ПОНИШТУВА.**

**3.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## В. С. од Скопје, како што е наведено во Жалбата, на 07.10.2024 година поднел Барање за пристап до информации од јавен карактер до Јавното претпријатие за државни патишта, со кое побарал да му се достави електронски запис од следната информација:

„Барам информација во која фаза или во каков стадиум е проектот за изградба на последната делница од автопатот кон Блаце, чија изведба не е започната. Воедно, барам скица – визуелен приказ од оваа автопатска траса кон Блаце која, како што беше соопштеново јавноста, била прецртана низ планински дел, при што од вкупно 13 километри тунели се 6 километри. Исто така, барам податоци низ кои катастарски парцели минува оваа траса (број на парцела и катастарска општина)“.

Постапувајќи по ова Барање, Имателот на информации на 25.10.2024 година на Барателот му доставил Решение бр.02-10741/2 од 25.10.2024 година со кое „се усвојува барањето“, со прилог Одговор на барање бр.02-10741/3 од 25.10.2024 година. Во Одговорот е наведено: „Во моментов Проектот за изградба на автопатската делница Скопје – Блаце 10 км е во завршна фаза и се очекува завршната ревизија од Градежниот факултет да биде доставена до инвеститорот (ЈПДП)“.

Незадоволен од наведеното Решение и Одговорот на барање, Барателот на информации во законски предвидениот рок поднесе Жалба, заведена во архивата на Агенцијата под бр.08-308 на 31.10.2024 година. Во Жалбата е наведено: „...овој одговор не го задоволува најголемиот дел од барањето, односно може да биде одговор само по првото од трите прашања, кое се однесува за текот на постапката, бидејќи очигледно се прави репроектирање и/или измена на трасата, па се чека ревизија. Но, со второто и третото прашање барам информации за веќе изготвената траса...барањето е со цел да се добијат податоци низ кои парцели поминува трасата, што новото раководство на ЈПДП и новата власт ја затекнале од нивните претходници, а за која постојано говорат дека е нацртана низ имот кој претходно завршил во сопственост на функционери од поранешната власт. Токму затоа барав податоци за затекнатата траса, со цел да се провери сопственоста на парцелите низ кои минува“.

Агенцијата, со електронски допис бр.08-308 од 01.11.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации одговори на дописот на Агенцијата со Одговор на жалба бр.02-10741/5 од 06.11.2024 година, со кој во суштина останува на наводите во оспореното Решение, односно Одговор на барање..

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации бр.02-10741/2 од 25.10.2024 година го поништи и предметот го врати на повторно постапување пред првостепениот орган,** поради следното:

Агенцијата, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер, поради следното:

Имателот на информации иако постапил по Барањето согласно член 20 од Законот за слободен пристап до информации од јавен карактер, не му ја доставил бараната информација на Барателот во целост.

Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 8, 14, 15, 19, 20 и 22 од истиот Закон, Имателот е должен да ја информира јавноста со објавување на податоци од негова надлежност, како и за документи кои се однесуваат на актите од надлежноста на имателот на информации. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно **решение** да му ги достави бараните информации со кои располага до моментот на поденесување на Барањето, **на начин и во форма наведени во Барањето.**

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**